Euroopa Komisjon viib need programmid ellu eelarve kaudse täitmise kohaselt ning on selle elluviimise kõigis kolmes riigis usaldanud Euroopa Rekonstruktsiooni- ja Arengupangale (EBRD) (alates 2001. a); Ignalina programmi puhul projektijuhtimise keskasutusele (CPMA) (alates 2003. a); ning Bohunice programmi puhul Slovakkia Innovatsiooni- ja Energiaametile (SIEA) (alates 2016. a).

Tuumarajatiste dekomisjoneerimisel ja sellest tingitud jäätmete käitlemisel mitmeaastasesse finantsraamistikku (2021–2027) kuuluva ühise õigusakti alusel kasutatakse ära sünergiat ja jagatakse teadmisi, et teadmised leviks ja kogemustest kasu oleks. Kuna dekomisjoneerimise programmid on andnud esimesed teadmustooted, on Teadusuuringute Ühiskeskus alustanud spetsiaalse platvormi loomist, et kasu saaksid ka ELi sidusrühmad. Euroopa Komisjoni sünergia saavutamisele suunatud lähenemisviis on vilja kandnud Bulgaarias, kus on oluliselt tõhusamalt ja kulutasuvamalt kasutusse võetud varem Slovakkias kasutatud saastest puhastamise seadmed ja meetodid. Et kõiki Slovakkias saadud kogemusi ära kasutada ja tagada programmi plaanipärane lõpuleviimine 2030. aasta lõpuks, püütakse Euroopa Komisjoni sponsorluse abil korrata sellist positiivset kogemust ka teistes sobivates kohtades, alustades Bulgaaria programmi ajakava üldisest stressitestist..

Tabelis 2 on kokkuvõte dekomisjoneerimis- ja jäätmekäitlusprogrammide jaoks tehtud väljamaksetest ja eraldistest jaamade kaupa (kui see info on teada).

Teadusuuringute Ühiskeskuse aegunud rajatiste dekomisjoneerimise ajakava ulatub 2040. aastatesse. Programm hõlmab ka eksperimentaalseid rajatisi, mis on seni veel töös, kuid mille sulgemise ajaks tuleb nende dekomisjoneerimine ette planeerida. Praeguste hinnangute kohaselt on Ispra dekomisjoneerimise lõpule viimiseks vaja 926 miljonit eurot.

Määruses on kehtestatud ELi eelarvest kaasrahastamise maksimaalsed määrad mitmeaastase finantsraamistiku (2021–2027) kehtivuse ajal: Kozloduy ja Bohunice programmides 50 % ja Ignalina programmis 86 %. Kuna programmide elluviimine on eri etappides, järgitakse neid piirmäärasid Bulgaaria ja Slovakkia puhul projekti tasandil ning Leedu puhul programmi tasandil.

Bulgaaria ja Slovakkia on dekomisjoneerimise ja radioaktiivsete jäätmete käitlemise rahastamiseks loonud sihtotstarbelised fondid. Neile on täienduseks muud riiklikud vahendid, mis on peamiselt riigieelarvelised. Ignalina programmi jaoks võttis Leedu valitsus tulevikuks riigieelarvelise rahastamiskohustuse (14 % kogueelarvest) kuni programmi lõpuni.

Teadusuuringute Ühiskeskuse dekomisjoneerimis- ja jäätmekäitlusprogramm hõlmab palju erinevaid aga seotud eesmärkidega meetmeid ja projekte. Ispras (Itaalia), kus enamik tuumarajatisi lõpetas tegevuse enne 1999. aastat ja kus toimib programmi käivitamisest alates korralik organisatsiooniline struktuur, on eesmärkideks erinevate aegunud suurte paigaldiste ja jäätmete ohutu konserveerimine, dekomisjoneerimise eelsed ja aegsed tööd ning jäätmekäitlus. Teistes kohtades (Belgias Geelis, Saksamaal Karlsruhes ja Madalmaades Pettenis) on eesmärkideks suuresti vanade jäätmete käitlus, aegunud seadmete ja suhteliselt väikeste rajatiste demonteerimine ning tulevase dekomisjoneerimise ja jäätmekäitluse jaoks vajalike kavade ja tiimide määramine.

Kozloduy tuumaelektrijaama esimene kuni neljas reaktor on VVER 440/230 reaktorid. Esimene ja teine reaktor suleti 2002. aastal ning kolmas ja neljas 2006. aastal.

Energeetikaministeeriumi järelevalve all tegutsev riiklik radioaktiivsete jäätmete ettevõte (SERAW) on tegevusloaga käitaja, kes vastutab dekomisjoneerimise ning väikese ja keskmise radioaktiivsusega jäätmete riikliku ladustuspaiga ehitamise ja käitamise eest.

Pärast varasematel aastatel toimunud demonteerimist muudes kui reaktorihoonetes, intensiivistas SERAW riikliku ohutusasutuse (BNRA) heakskiidetud projekti kohaselt saastest puhastamist ja demonteerimist reaktorihoonetes.

Kuna Kozloduy ja Bohunice reaktorid on sarnase konstruktsiooniga, oli suurepärane võimalus jagada kogemusi, meetodeid ja töövahendeid, vähendades nii riske ja kulusid. 2021. aastal viidi Bohunices primaarahelate saastest puhastamiseks kasutatud seadmed Kozloduysse (joonis 1). Sellest tingitud kokkuhoid on hinnanguliselt 8 miljonit eurot ja ajaliselt mitu kuud.

2021. aasta lõpust alates on SERAW töödelnud 539 tonni metalli (nagu planeeritud) ja lubanud võtta ringlusse 3585 tonni eri materjale (seda on aastaplaanidest enam). Varasemate ja dekomisjoneerimise käigus tekkinud radioaktiivsete jäätmete kogumine, töötlemine ja ladustamiskujule viimine on toimunud kooskõlas aastaplaanidega.

Väikse ja keskmise radioaktiivsusega jäätmete maapinnalähedase hoidla (riiklik ladustuspaik) ehitamine algas 2017. aastal ja peaks lõppema 2023. aasta oktoobris. Et programm jõuaks lõpule 2030. aasta lõpuks, tuleb see vahe-eesmärk saavutada õigeks ajaks.

Plasmasulatusrajatis on esimene omalaadne radioaktiivsete jäätmete mahu vähendamise paigaldis. Selles kuumutatakse jäätmeid väga kõrgel temperatuuril ning tulemuseks on eriti stabiilsed ja ohutud tahked jäätmed. Projekt käivitati 2009. aastal ja rajatis võeti kasutusele 2019. aastal. Sellesse tehtud investeeringute kogumaksumus oli 8,2 miljonit eurot. Aastael 2019–2021 korraldas SERAW neli kuumutamist, millega vähendas jäätmete mahtu keskmiselt 50 korda.

Programmi tulemuslikkuse lähtestsenaarium jääb samaks – lõpuleviimise tähtaeg on 2030. aasta. Aga elluviimise osakaalu kavandatust väiksemaks jäämine ja kriitilisel teel olevate tegevuste keerulised omavahelised seosed annavad märku üha suurenevast viivituseohust. Euroopa Komisjon on tellinud kogu ajakava stressitesti, et saada kindlust, kas programmi lõpptähtajast suudetakse kinni pidada, ning hinnata riske ja leevendusmeetmeid. Joonisel 2 on näidatud tehtud tööde maht (saavutatud väärtus) võrreldes kavaga (lähtestsenaarium). Lähtestsenaarium hõlmab ettenägematuid kulusid ja selgitab osaliselt tegeliku edenemise erinevust sellest.

4.2.Slovakkia – Bohunice programm

Bohunice V1 tuumaelektrijaamas on kaks VVER 440/230 tüüpi reaktorit. Esimene reaktor suleti 2006. aastal ja teine 2008. aastal. Bohunice programmis ollakse kolmest tuumarajatiste dekomisjoneerimise abiprogrammist kõige kaugemale jõudnud. Sellest võib saada kogu maailmas esimene lõpule viidud VVER-tüüpi reaktori dekomisjoneerimise programm.

Bohunice V1 dekomisjoneerimise eest vastutab majandusministeeriumi haldusjärelevalve all tegutsev ettevõtja Jadrová a vyraďovacia spoločnosť (JAVYS). Selle ülesanne on tuumarajatiste ohutu dekomisjoneerimine ning kasutatud tuumkütuse ja radioaktiivsete jäätmete käitlemine Slovakkia territooriumil.

2021. aastal tegi JAVYS koos töövõtjatega reaktorite saastest puhastamisel ja demonteerimisel ära väga suure töö. Reaktori komponendid ja surveanumad tükeldati, puhastati saastest ja pakendati. Samuti demonteeriti kaksteist 145 tonnist terasest tehtud aurugeneraatorit. Aasta lõpuks oli kaheksa generaatorit täielikult tükeldatud, saastest puhastatud ja pakendatud. Kõige silmatorkavam on see, et saastest puhastamise protsesse optimeeriti sel määral, et üle 95 % metallidest (üle 1 800 t) oli võimalik ringlusse võtta mitteradioaktiivse materjalina.

Kuigi kohapealsed tööd edenesid suhteliselt rahuldavalt, pidi JAVYS programmi üldist ajakava pikendama ja lõppkuupäeva 2027. aastasse lükkama. See kaheaastane pikendus on tingitud sellest, et ühe varasema kriitilisele teele kuuluva projekti viivituse korvamiseks määratud leevendusmeetmed ei andnud loodetud tulemusi. JAVYS esitas mitu stsenaariumi, mille kõik sidusrühmad (sh Euroopa Komisjon) kriitiliselt üle vaatasid. Lõpuks nõustuti stsenaariumiga, mille kohaselt lükkub lõpptähtaeg 2027. aastasse, aga kulud ei suurene. Bohunice programmi lõpuleviimiseks vajalikud kulud hoopis vähenesid 1 237 miljonilt 1 220 miljonile eurole, sest mitu projekti olid ellu viidud ja nendega seotud ettenägematud kulud võis välja jätta. Programmi lõpuleviimine 2027. aastaks on teostatav, aga siiski suuri jõupingutusi nõudev. Tuvastatud on strateegilise tasandi riske ja neid on hinnatud, et hoida projektid graafikus.

Joonisel 4 on näidatud tehtud tööde maht (saavutatud väärtus) võrreldes kavaga (lähtestsenaarium). Uue lõppkuupäevaga arvestav dekomisjoneerimiskava läbivaadatud versioon (2021) on koostamisel ja see võetakse uueks lähtestsenaariumiks.